ཚན་རིག་དང་ཆབ་སྲིད།དཔལ་འབྱོར་སོགས་ཀྱི་སྟེང་ནས་ང་ཚོ་བོད་པ་འདི་འཇིག་རྟེན་འདིའི་ཐོག་ན་མགོ་འཕང་ཧ་ཅང་དམའ།ཡིན་ནའང་གཞན་པའི་མདུན་དུ་ང་ཚོར་མགོ་འཕང་འདེགས་བྱེད་ཀྱང་ཉུང་ཤས་རེ་ཡོད་པ་ལས་གཅིག་ནི་ཡིག་སྒྱུར་ཡིན།ང་ཚོར་རང་གི་ཡིག་སྒྱུར་གྱི་ལོ་རྒྱུས་རིང་བོ་བརྗོད་རྒྱུ་ཡོད་ལ།ལོ་ཙཱ་བའི་གྲངས་ཀ་ཡང་མང་པོ་བགྲང་རྒྱུ་ཡོད།ང་ཚོའི་བཀའ་འགྱུར་བསྟན་འགྱུར་ནི་གཞན་ལ་ངོམ་རྒྱུ་དང་རང་ལ་ངར་ཤུགས་སློང་སྐྱེད་བཅས་ཡིན་པ་མ་ཟད།སྐབས་འགར་རང་རིགས་ཕྱི་རབས་པའི་མགོ་འཕང་གནོན་བྱེད་ཀྱང་ཡིན།ང་ཚོ་བོད་པ་རྣམས་ཀྱིས་བཀའ་འགྱུར་བསྟན་འགྱུར་གྱི་བསྒྱུར་འབྲས་དེ་ལྟ་བུ་ནི་ང་ཚོ་ཕྱི་རབས་པའི་སྨོན་ཡུལ་ཞིག་ཡིན་པ་མ་གཏོགས་བསྙེག་བྱ་ཞིག་ལ་ངོས་འཛིན་མི་བྱེད།ང་ཚོ་ཕྱི་རབས་པའི་ཁྲོད་དུ་སྐད་ཡིག་གཉིས་ཤེས་མཁན་མི་དཀོན་ན་ཡང་སྔོན་བྱོན་ལོ་པཎ་རྣམས་ཀྱི་མཛད་རྗེས་ལྟ་བུ་བསྐྲུན་ཐུབ་རྒྱུ་མིན་ཤག་བྱེད་ཀྱི་ཡོད།